Lav et referat af nedenstående tekst:

Tekst:
Der er ikke mere end et halvt år mellem dem. Klaus Hjulmand blev født i efteråret 1971, og hans fætter Kasper Hjulmand kom til verden i foråret 1972. De voksede op i hver deres by. Kasper Hjulmand blev født i Aalborg, hvor han boede de første to år af sit liv. Siden da flyttede han med sin familie til Auning udenfor Randers, mens Klaus Hjulmand voksede op i Frederikshavn. Trods distancen mellem de to fætre brugte de en stor del af deres barndom sammen i sportsmanegen. De spillede tennis, badminton og selvfølgelig fodbold - og i dag følger Klaus Hjulmand sin fætter tæt i spidsen for det danske landshold. - Jeg er pavesolt. Det er meget specielt. Jeg bliver næsten rørt, hver gang man ser ham, og hvordan han håndterer pressen, siger Klaus Hjulmand, der i efteråret stiller op til kommunal- og regionsvalget for Venstre i Frederikshavn. Sport på hjernen I dag ses de to fætre et par gange om året, og den seneste gang, de talte sammen, var lige op til Europa-Mesterskabet. Her skrev Klaus Hjulmand til sin fætter, at han skulle huske at nyde det, og at han var sikker på, at Danmark ville gå videre og skrive historie. - Han svarede med et hjerte, siger Klaus Hjulmand. Både han og Kasper har en stor kærlighed til stort set al slags sport. Da de voksede op, fyldte sporten en stor del af deres liv. Klaus Hjulmand fortæller, at der var sport all-around. - Kasper var også sindssygt dygtig til badminton. Han var dygtig til al sport. Han var også god til at svømme. Han var dedikeret og målrettet, siger Klaus Hjulmand. Familien går efter målet Dengang forestillede han sig ikke, at hans fætter Kasper Hjulmand en dag ville blive landstræner for det danske herrelandshold. Men når han tænker tilbage på de to som børn, er Klaus Hjulmand i dag ikke overrasket. - I familien har vi meget en tanke, der hedder: "Hvis du ikke skyder på mål, scorer du ikke". Det gennemsyrer vores familie, fortæller Klaus Hjulmand og tilføjer: - Det er faktisk sjovt, fordi da vi var børn, tænkte jeg, at jeg havde mere forstand på fodbold end Kasper, siger Klaus Hjulmand. Han beskriver sin fætter som et meget behageligt menneske, som går meget op i at være ordentlig. Det kom også tydeligt til udtryk under og efter Danmarks første EM-kamp mod Finland, hvor midtbanespilleren Christian Eriksen faldt om under kampen med hvad, der skulle vise sig at være et hjertestop. - Jeg syntes, at Kasper håndterede det fuldstændig perfekt. Hvis der skal laves en drejebog for, hvordan man skal håndtere sådan en situation, er det sådan, man gør, siger Klaus Hjulmand. Siden da har landsholdstræneren fortalt, at han selv har prøvet at miste sin onkel til et hjertestop under en fodboldkamp. - Det var min far, der døde i en fodboldkamp, da jeg var 10 år gammel, siger Klaus Hjulmand. Derfor har Kasper Hjulmand haft let ved at sætte sig ind i den situation, som de pårørende til Christian Eriksen har stået i, fortæller Klaus Hjulmand. Overtro betyder: Samme underbukser, trøje og sange I de her timer er landsholdstræneren og resten af landsholdet formentligt i gang med at forberede sig til aftenens semifinale mod England på Wembley. Det samme er hans fætter Klaus Hjulmand, fordi han er - som han selv beskriver det - meget overtroisk. - Jeg skal have samme landsholdstrøje på. Jeg skal have de samme underbukser på, og om dagen er der nogle specielle sange, jeg skal synge. Det er Re-Sepp-Ten og We Are The Champions, siger Klaus Hjulmand, der er sikker på, hvordan kampen slutter: - Den ender 0-0, og så vinder vi i straffespark, siger Klaus Hjulmand. Her er hele Klaus Hjulmands musikliste, som han lytter til for at komme i fodboldstemning. Ifølge Klaus Hjulmand bringer den held.

Referat:
Da Kasper Hjulmand og hans fætter Klaus Hjulmand voksede op, fyldte sporten alt i deres liv. Det gør den stadig, og Klaus Hjulmand følger trofast sin fætter som landsholdstræner.